রাজ্যসভায় আজ ধ্বনিভোটে পাশ হল মাতৃত্বকালীন সুবিধা সংশোধনী বিল। এই বিল আইনে পরিণত হলে বেসরকারি ক্ষেত্রে মাতৃত্বকালীন ছুটি ১২ সপ্তাহ থেকে বেড়ে ২৬ সপ্তাহ হবে। এর ফলে প্রায় ১৮ লক্ষ মহিলা উপকৃত হবেন। তবে ওই মহিলাদের বেতনে এর কোনও প্রভাব পড়বে না। কেন্দ্রীয় শ্রমমন্ত্রী বন্দারু দত্তাত্রেয়ের দাবি, নয়া বিল পাশের ফলে মহিলাদের কাজের সুযোগ বাড়বে। মাতৃত্বকালীন বিল সব দল সমর্থন করলেও আলোচনার সময় অনেক সাংসদই পিতৃত্বকালীন ছুটির  দাবি তোলেন।
সরকারি মহিলা কর্মীদের জন্য ২৬ সপ্তাহ মাতৃত্বকালীন ছুটির সংস্থান রয়েছে। কিন্তু বেসরকারি ক্ষেত্রে কর্মরত মহিলারা ১২ সপ্তাহের বেশি মাতৃত্বকালীন ছুটি নিতে পারতেন না। এবার তাঁরাও সেই সুবিধা পাবেন। কেন্দ্রীয় শ্রমমন্ত্রী দত্তাত্রেয় আজ বলেন, ‘‘কর্মক্ষেত্রে মহিলা কর্মীদের সংখ্যা দিনের পর দিন কমছে। তাঁদের উৎসাহিত করতেই এই বিল।’’ তিনি জানিয়েছেন, যে সব প্রতিষ্ঠানে ১০ বা তার বেশি কর্মচারী রয়েছেন, সেখানেই এই আইন কার্যকর হবে। 

যে সব মহিলারা গর্ভদাত্রী মায়ের মাধ্যমে সন্তান লাভ করবেন এবং যাঁরা সন্তান দত্তক নেবেন, তাঁদের ক্ষেত্রে মাতৃত্বকালীন ছুটি হবে ১২ সপ্তাহের। তবে গর্ভদাত্রী মায়েদের এই বিলের আওতার বাইরে রাখা হয়েছে।

নবজাতককে দেখভালের জন্যও বিশেষ সংস্থান রাখা হয়েছে বিলে। কোনও প্রতিষ্ঠানে যদি ৫০ বা তার বেশি সংখ্যক কর্মী থাকেন, তাহলে ওই প্রতিষ্ঠানকে কর্মীদের শিশুর তত্ত্বাবধানের জন্য ‘ক্রেশ’ তৈরি করতে হবে। কোনও প্রতিষ্ঠান যদি শ্রমমন্ত্রকের নিয়ম অমান্য করে, তাহলে তাদের বিরুদ্ধে ব্যবস্থা নেওয়া হবে। অন্তঃসত্ত্বা মহিলাদের চাকরি পেতে যাতে কোনও অসুবিধা না হয়, সে বিষয়েও নজর রাখবে কেন্দ্রীয় সরকার। 

কেন্দ্রীয় নারী ও শিশু কল্যাণমন্ত্রী মেনকা গাঁধী বলেছেন, ‘‘সদ্যোজাতদের অপুষ্টির হার মাথায় রেখেই এই বিলের কথা ভাবা হয়েছিল। আমরা মাতৃদুগ্ধপানের কথা বলি। কিন্তু সন্তান কাছে না-থাকলে, মা দুধ খাওয়াবেন কী করে? তাই এই ছুটি। মাতৃত্বকালীন ছুটি কোনও অবকাশ যাপনের ছুটি নয়।’’ 

আজ রাজ্যসভায় মাতৃত্বকালীন বিল নিয়ে আলোচনার সময় পিতৃত্ব-ছুটির উপর বিশেষ গুরুত্ব দিয়েছেন তৃণমূল সাংসদ দোলা সেন। তাঁর যুক্তি, সন্তানকে বড় করার দায়িত্ব বাবা এবং মা উভয়েরই নেওয়া উচিত। একইসঙ্গে দোলার দাবি, মাতৃত্বকালীন বিলের সুবিধা অসংগঠিতক্ষেত্রে কর্মরত মহিলাদেরও পাওয়া উচিত। সিপিএম সাংসদ তপন সেন দাবি করেন, মাতৃত্বকালীন ছুটির সুযোগ যেন সমাজের তৃণমূলস্তর পর্যন্ত পৌঁছয়, তা সরকারকে নিশ্চিত করতে হবে।

তবে মাতৃত্বকালীন ছুটির মেয়াদ আট মাস করার দাবি তুলেছেন সমাজবাদী পার্টির সাংসদ জয়া বচ্চন। তাঁর যুক্তি, ‘‘গর্ভাবস্থার সপ্তম মাসটি মহিলাদের ক্ষেত্রে অত্যন্ত গুরুত্বপূর্ণ। তাছাড়া, সাতমাস বয়সে শিশুদের দাঁত ওঠে। তারা কামড়াতে শুরু করে। সেসময় মায়েদের কাছে থাকা প্রয়োজন। তাই মায়েরা যাতে সন্তানের জন্মের আগে বা পরে মোট আটমাস ছুটি পান, তার ব্যবস্থা করা হোক।’’